TMI ดีดบวก 4% หลังเข้าซื้อ 2 กิจการใหม่ต่อยอดธุรกิจพลังงานทดแทน คาด IRR สูงเกือบ 14%
TMI ดีดบวก 4% หลังเข้าซื้อ 2 กิจการใหม่ต่อยอดธุรกิจพลังงานทดแทน คาด IRR สูงเกือบ 14% โดย ณ เวลา 10.47 น. อยู่ที่ระดับ 0.86 บาท บวก 0.03 บาท หรือ 3.61% สูงสุดที่ระดับ 0.88 บาท ต่ำสุดที่ระดับ 0.84 บาท ด้วยมูลค่าการซื้อขาย 4.26 ล้านบาท
18 มี.ค. 2562

ผู้สื่อข่าวรายงานว่า ราคาหุ้น บริษัท ธีระมงคล อุตสาหกรรม จำกัด (มหาชน) หรือ TMI ณ เวลา 10.47 น. อยู่ที่ระดับ 0.86 บาท บวก 0.03 บาท หรือ 3.61% สูงสุดที่ระดับ 0.88 บาท ต่ำสุดที่ระดับ 0.84 บาท ด้วยมูลค่าการซื้อขาย 4.26 ล้านบาท

โดยราคาหุ้น TMI ปรับตัวขึ้นแรงวันนี้ หลังมีการรายงานข่าวว่า บริษัทได้เข้าซื้อกิจการ “กรีนเอิร์ธ เอ็นเนอร์จี-โกลบอล ยูทิลิตี้ ซัพพลาย” มูลค่า 190 ล้านบาท เพื่อดำเนินโครงการโรงไฟฟ้าก๊าซชีวภาพ พร้อมคาดผลตอบแทนการลงทุน (IRR) ราว 13.75%
อนึ่ง นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI กล่าวว่า ที่ประชุมคณะกรรมการบริษัทครั้งที่ 3/2562 เมื่อวันที่ 15 มี.ค. 2562 ได้มีมติให้บริษัท ธีระมงคล เอนเนอร์ยี จำกัด ซึ่งเป็นบริษัทย่อยของ TMI เข้าซื้อหุ้นเพื่อลงทุนในสัดส่วน 100% กับบริษัท กรีนเอิร์ธ เอ็นเนอร์จี จำกัด และบริษัท โกลบอล ยูทิลิติ้ ซัพพลาย จำกัด เพื่อดำเนินโครงการโรงไฟฟ้า หลังจากที่บริษัทได้เข้าทำการศึกษาโครงการ (Due Diligence) เป็นที่เรียบร้อยแล้ว เพื่อเป็นการต่อยอดธุรกิจพลังงานทดแทนของบริษัท และสร้างการเติบโตทางธุรกิจอย่างมั่นคงในอนาคต
ทั้งนี้ บริษัท ธีระมงคล เอนเนอร์ยี จำกัด จะเข้าซื้อหุ้นของบริษัท กรีนเอิร์ธ เอ็นเนอร์จี จำกัด จำนวน 500,000 หุ้น หรือคิดเป็น 100% ของจำนวนหุ้นทั้งหมด ในราคาหุ้นละ 54 บาท รวมทั้งสิ้น 26,999,892 บาท และจะเข้าทำการลงทุนซื้อหุ้นของ บริษัท โกลบอล ยูทิลิตี้ ซัพพลาย จำกัด จำนวน 10,000 หุ้น หรือคิดเป็น 99.98% ของจำนวนหุ้นทั้งหมด ในราคาหุ้นละ 100 บาท รวมทั้งสิ้น 999,800 บาท รวมมูลค่าการซื้อหุ้น 27,999,692 บาท และมูลค่าประมาณการในการก่อสร้างและพัฒนาโครงการ โรงไฟฟ้าก๊าซชีวภาพ ที่ อ.บ้านโป่ง จ.ราชบุรี จำนวน 162 ล้านบาท ส่งผลให้มูลค่ารวมของโครงการอยู่ที่จำนวน 190 ล้านบาท
โดยบริษัท โกลบอล ยูทิลิตี้ ซัพพลาย จำกัด ดำเนินธุรกิจเกี่ยวกับการผลิตก๊าซชีวภาพ ปัจจุบันยังไม่ได้เริ่มประกอบธุรกิจ สำหรับ บริษัท กรีนเอิร์ธ เอ็นเนอร์จี จำกัด ดำเนินธุรกิจผลิตและจำหน่ายกระแสไฟฟ้า เพื่อจำหน่ายให้แก่การไฟฟ้าส่วนภูมิภาคทั้งหมด 2 ฉบับ มีสัญญาซื้อขายไฟฟ้า เลขที่ VSPP-PEA-104/2555 มีผลบังคับใช้ตั้งแต่วันที่ 31 ธ.ค. 2556 มีระยะเวลา 5 ปี และต่อเนื่องครั้งละ 5 ปี ขนาดกำลังการผลิต 0.99 เมกะวัตต์ ที่ระดับแรงดัน 22,000 โวลต์ ตั้งอยู่ที่ อ.บ้านแพ้ว จ.สมุทรสาคร
สำหรับอัตราค่าพลังงานไฟฟ้า เป็นไปตามประกาศโครงสร้างอัตราค่าไฟฟ้าขายปลีกตามประเภทการใช้ไฟฟ้าของผู้ผลิตไฟฟ้าขนาดเล็กมารวมกับค่าไฟฟ้าตามสูตรการปรับอัตราค่าไฟฟ้าอัตโนมัติขายปลีก (Ft ขายปลีก) โดยได้รับการสนับสนุนค่าไฟฟ้าส่วนเพิ่ม (Adder) ที่ 0.50 บาท เป็นระยะเวลา 8 ปี
และ 2. สัญญาซื้อขายไฟฟ้าเลขที่ VSPP-PEA-001/2559 ปัจจุบันยังไม่ได้ก่อสร้างและมีการกำหนดวันเริ่มต้นซื้อขายไฟฟ้า (SCOD) ภายในวันที่ 30 ก.ค. 2562 ขนาดกำลังการผลิต 2.97 เมกะวัตต์ ที่ระดับแรงดัน 22,000 โวลต์ ตั้งอยู่ที่ อ.บ้านโป่ง จ.ราชบุรี อัตราค่าพลังงานไฟฟ้าเป็นไปตามประกาศโครงสร้างอัตราค่าไฟฟ้าขายปลีกตามประเภทการใช้ไฟฟ้าของผู้ผลิตไฟฟ้าขนาดเล็กมารวมกับค่าไฟฟ้าตามสูตรการปรับอัตราค่าไฟฟ้าอัตโนมัติขายปลีก (Ft ขายปลีก) โดยได้รับการสนับสนุนค่าไฟฟ้าส่วนเพิ่ม (Adder) ที่ 0.30 บาท เป็นระยะเวลา 8 ปี
โดยโครงการลงทุนโรงไฟฟ้า ใน อ.บ้านโป่ง จ.ราชบุรี จะใช้วงเงินลงทุนและพัฒนาโครงการทั้งสิ้น 190 ล้านบาท ซึ่งจากประมาณผลการศึกษาความเป็นไปได้และอัตราผลตอบแทนที่คาดหวังจากการลงทุนโครงการ โดยกำหนดมูลค่าลงทุนเพื่อพัฒนาโครงการเป็นมูลค่าประมาณ 190 ล้านบาท คาดว่าจะได้ผลตอบแทนการลงทุน (IRR) ประมาณ 13.75% สามารถคำนวณ Pay-back Period ได้ 7.35 ปี ตามนโยบายการลงทุนของบริษัท